《初冬社集甘露阁》
明代·顾大猷

严风动树转新寒，系马招提木叶干。
钟鼓还鸣梁殿阁，壶觞雅集晋衣冠。
江枯白雁芦初断，地古青莲露已残。
总是空门无去住，赋诗行酒尽余欢。

作者简介：明扬州府江都人，字所建，自号南湘外史。夏国公顾成裔孙。以侯家子弟补勋卫，旋谢病归。折节读书，广延四方宾客，时议以为四公子复出。辽事告急，以荐募江淮水师勤王，兵甫出，被谗下狱，谪戍，寻赦还。崇祯二年，后金兵至京师城下，大猷单车渡淮，欲独身赴斗，闻解严乃还。后郁郁不得志而卒。有《镇远先献记》。